CELEX: 52019PC0048
Language: el
Date: 2019-01-23
Title: Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΕ) αριθ. 508/2014 όσον αφορά ορισμένους κανόνες σχετικά με το Ευρωπαϊκό Ταμείο Θάλασσας και Αλιείας, λόγω της αποχώρησης του Ηνωμένου Βασιλείου από την Ένωση

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 23.1.2019
            COM(2019) 48 final
            2019/0009(COD)
            Πρόταση
            ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για την τροποποίηση του κανονισμού (ΕΕ) αριθ. 508/2014 όσον αφορά ορισμένους κανόνες σχετικά με το Ευρωπαϊκό Ταμείο Θάλασσας και Αλιείας, λόγω της αποχώρησης του Ηνωμένου Βασιλείου από την Ένωση
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Στις 29 Μαρτίου 2017, το Ηνωμένο Βασίλειο γνωστοποίησε την πρόθεσή του να αποχωρήσει από την Ένωση, δυνάμει του άρθρου 50 της Συνθήκης για την Ευρωπαϊκή Ένωση. Αυτό σημαίνει ότι, αν η συμφωνία αποχώρησης δεν κυρωθεί, το πρωτογενές και το παράγωγο δίκαιο της Ένωσης θα παύσουν να ισχύουν ως προς το Ηνωμένο Βασίλειο από την 30ή Μαρτίου 2019 («ημερομηνία αποχώρησης»). Από εκείνη τη χρονική στιγμή το Ηνωμένο Βασίλειο θα καταστεί «τρίτη χώρα».
            
            
               Η ανακοίνωση της Επιτροπής με τίτλο «Προετοιμασία για την αποχώρηση του Ηνωμένου Βασιλείου από την Ευρωπαϊκή Ένωση στις 30 Μαρτίου 2019: σχέδιο δράσης έκτακτης ανάγκης», της 13ης Νοεμβρίου 2018, ορίζει τα μέτρα έκτακτης ανάγκης που σκοπεύει να λάβει ελλείψει συμφωνίας αποχώρησης κατά την ημερομηνία αποχώρησης. Στην εν λόγω ανακοίνωση, η Επιτροπή κατάρτισε κατάλογο με τις δράσεις που έκρινε αναγκαίες, υπενθυμίζοντας ότι μπορεί να απαιτηθούν πρόσθετες δράσεις σε μεταγενέστερο στάδιο. Η ανακοίνωση παρουσιάζει επίσης τις έξι γενικές αρχές με τις οποίες θα πρέπει να συμμορφώνονται τα μέτρα έκτακτης ανάγκης σε όλα τα επίπεδα. Σε αυτές περιλαμβάνονται οι αρχές σύμφωνα με τις οποίες τα μέτρα δεν θα πρέπει να προσφέρουν τα ίδια οφέλη με αυτά των οποίων απολαύουν τα κράτη μέλη της Ένωσης, ούτε ίδιους όρους με εκείνους μιας ενδεχόμενης μεταβατικής περιόδου, όπως προβλέπεται στο σχέδιο της συμφωνίας αποχώρησης· πρέπει να είναι προσωρινής φύσης και δεν θα πρέπει κατά κανόνα να ισχύουν μετά το τέλος του 2019· επίσης πρέπει να είναι μονομερείς ενέργειες της Ευρωπαϊκής Ένωσης προς εξυπηρέτηση των συμφερόντων της, και, ως εκ τούτου, η Ένωση μπορεί να τα ανακαλέσει ανά πάσα στιγμή.
            
            
               Στις 13 Δεκεμβρίου 2018 το Ευρωπαϊκό Συμβούλιο (άρθρο 50) επανέλαβε το αίτημά του να ενταθούν οι εργασίες για την προετοιμασία σε όλα τα επίπεδα όσον αφορά τις επιπτώσεις από την αποχώρηση του Ηνωμένου Βασιλείου, λαμβάνοντας υπόψη κάθε πιθανή έκβαση. Η Επιτροπή παρουσίασε δέσμη μέτρων, στις 19 Δεκεμβρίου 2018, σε απάντηση στην πρόσκληση αυτή. Στις 17 και 18 Δεκεμβρίου 2018, το Συμβούλιο Γεωργίας και Αλιείας καθόρισε τις αλιευτικές δυνατότητες για το 2019. Σε αυτή τη βάση, και λαμβάνοντας υπόψη τις διεξαγόμενες επαφές με κράτη μέλη σχετικά με τις σημαντικές αρνητικές επιπτώσεις που θα έχει για τον κλάδο της αλιείας τυχόν αποχώρηση του Ηνωμένου Βασιλείου χωρίς συμφωνία αποχώρησης, καθώς και το γεγονός ότι οι ενδιαφερόμενοι δεν είναι σε θέση να μετριάσουν οι ίδιοι τις αρνητικές αυτές συνέπειες, η Επιτροπή κατέληξε στο συμπέρασμα ότι για τον τομέα της αλιείας είναι απαραίτητα δύο μέτρα έκτακτης ανάγκης. Παράλληλα με το εν λόγω μέτρο για την τροποποίηση του Ευρωπαϊκού Ταμείου Θάλασσας και Αλιείας, η Επιτροπή προτείνει μέτρο σχετικά με τη βιώσιμη διαχείριση των εξωτερικών αλιευτικών στόλων.
            
            
               Σύμφωνα με τον κανονισμό (ΕΕ) αριθ. 1380/2013
                  1
                («βασικός κανονισμός ΚΑλΠ), τα ενωσιακά αλιευτικά σκάφη διαθέτουν ισότιμη πρόσβαση στα ύδατα και στους πόρους της Ένωσης, με την επιφύλαξη των κανόνων της Κοινής Αλιευτικής Πολιτικής (ΚΑλΠ). Από την ημερομηνία αποχώρησης, η ΚΑλΠ δεν θα ισχύει πλέον για το Ηνωμένο Βασίλειο. Τα ύδατα του Ηνωμένου Βασιλείου (12 ναυτικά μίλια χωρικών υδάτων και η παρακείμενη αποκλειστική οικονομική ζώνη) δεν θα αποτελούν πλέον μέρος των υδάτων της Ένωσης. Ελλείψει διατάξεων περί του αντιθέτου, η πρόσβαση στα εκατέρωθεν ύδατα δεν θα είναι πλέον αυτόματη. Το σενάριο, ελλείψει άλλων ρυθμίσεων, είναι ότι τα ενωσιακά αλιευτικά σκάφη δεν θα επιτρέπεται πλέον να αλιεύουν σε ύδατα του Ηνωμένου Βασιλείου και αντιστρόφως.
            
            
               Ο κλάδος της αλιείας αποτελεί καθοριστικό στοιχείο της οικονομικής ζωής πολλών παράκτιων περιφερειών της Ευρωπαϊκής Ένωσης. Ενόψει σημαντικών αβεβαιοτήτων, ελλείψει συμφωνίας με το Ηνωμένο Βασίλειο, τα σκάφη της Ένωσης κινδυνεύουν να χάσουν την πρόσβαση στα εν λόγω ύδατα και τις αλιευτικές δυνατότητες σε αυτά. Αυτό θα είχε άμεσες σημαντικές επιπτώσεις όσον αφορά τις αλιευτικές δραστηριότητες του στόλου της ΕΕ, την απασχόληση και την οικονομική απόδοση.
            
            
               Η ακαθάριστη προστιθέμενη αξία για την αλιεία στην ΕΕ ανήλθε σε 4,5 δισ. EUR το 2016. Περίπου 150 000 θέσεις εργασίας εξαρτώνται από την αλιεία, κυρίως στις παράκτιες περιοχές όπου οι ευκαιρίες απασχόλησης είναι περιορισμένες. Οι αλιευτικές δραστηριότητες δημιουργούν επίσης απασχόληση και σε άλλους βοηθητικούς κλάδους: για κάθε αλιέα δημιουργείται μεταξύ 0,5 και 1 ισοδύναμο πλήρους απασχόλησης σε βοηθητικές δραστηριότητες. Τα κράτη μέλη ασκούν αλιευτικές δραστηριότητες αξίας 585 εκατ. EUR στα ύδατα του Ηνωμένου Βασιλείου. Η συνολική εξάρτηση 8 κρατών μελών
                  2
                από τα ύδατα του Ηνωμένου Βασιλείου ανέρχεται κατά μέσο όρο στο 14 % των συνολικών εκφορτώσεών τους και κυμαίνεται από 50 % για τον στόλο του Βελγίου έως περίπου 1 % για εκείνον της Ισπανίας. Σε επίπεδο τοπικών κοινοτήτων ο κοινωνικοοικονομικός αντίκτυπος μπορεί να είναι σημαντικός, καθώς τα αλιευτικά σκάφη εξαρτώνται σε μεγάλο βαθμό από την πρόσβαση στα ύδατα του Ηνωμένου Βασιλείου. Ο κλάδος της αλιείας συνδέεται επίσης με βοηθητικές δραστηριότητες ανάντη και κατάντη. 
            
            
               Ο αντίκτυπος από ένα αιφνίδιο κλείσιμο των υδάτων του ΗΒ στα αλιευτικά σκάφη της Ένωσης θα είναι επομένως σημαντικός για συγκεκριμένα τμήματα του στόλου, με έντονες αρνητικές οικονομικές επιπτώσεις σε ορισμένες περιφέρειες και παράκτιες κοινότητες. Δεδομένου ότι θα επηρεαστούν περιφέρειες αρκετών κρατών μελών κατά μήκος των ακτών του Ατλαντικού και της Βόρειας Θάλασσας, μια τέτοια κατάσταση έκτακτης ανάγκης απαιτεί συντονισμένες λύσεις σε επίπεδο ΕΕ. 
            
            
               Τα περιθώρια μετριασμού των επιπτώσεων στην κατάσταση αυτή θα είναι περιορισμένα. Τα τρέχοντα αλιεύματα του ΗΒ στα ύδατα της Ένωσης θα μπορούσαν να ανακτηθούν από αλιευτικά σκάφη της Ένωσης, αλλά ενδέχεται να μην υπάρχει πλήρης αντιστοιχία στα σχετικά είδη. Τα σκάφη και τα τμήματα του στόλου που πλήττονται περισσότερο από τυχόν κλείσιμο των υδάτων του Ηνωμένου Βασιλείου ενδέχεται να μην είναι τα ίδια με εκείνα που αλιεύουν τα είδη που θα καταστούν διαθέσιμα στα ενωσιακά ύδατα. Επιπλέον, υπάρχουν όρια ως προς το μέγεθος των αλιευτικών προσπαθειών που θα μπορούσαν να επανακατευθυνθούν από τα ύδατα του Ηνωμένου Βασιλείου σε ύδατα της Ένωσης, για λόγους που σχετίζονται με τη σχέση κόστους/αποτελεσματικότητας και την ποιότητα των αλιευμάτων. Η απαίτηση να είναι  βιώσιμες οι αλιευτικές δραστηριότητες θα μπορούσε επίσης να περιορίσει την επανακατεύθυνση και τη συγκέντρωση της αλιευτικής προσπάθειας στα ύδατα της Ένωσης. Ως εκ τούτου, οι εν λόγω επιλογές θα μπορούσαν μόνο εν μέρει να καλύψουν τις οικονομικές ζημίες για τα αλιευτικά σκάφη της Ένωσης που απορρέουν από την απώλεια της πρόσβασης σε ύδατα του Ηνωμένου Βασιλείου. Οι οικονομικές επιπτώσεις για τα πληττόμενα τμήματα του αλιευτικού στόλου της ΕΕ θα παραμείνουν πολύ σημαντικές. 
            
            
               Το Ευρωπαϊκό Ταμείο Θάλασσας και Αλιείας (ΕΤΘΑ), που συστάθηκε με τον κανονισμό (ΕΕ) αριθ. 508/2014 του Ευρωπαϊκού Κοινοβουλίου και του Συμβουλίου
                  3
                είναι το αρμόδιο ταμείο για τη θαλάσσια και αλιευτική πολιτική της ΕΕ κατά την περίοδο 2014-2020. Πρόκειται για ένα από τα πέντε Ευρωπαϊκά Διαρθρωτικά και Επενδυτικά Ταμεία (ΕΔΕΤ) που αλληλοσυμπληρώνονται και στηρίζουν την ανάκαμψη στην Ευρώπη με βάση την ανάπτυξη και την απασχόληση. Το ταμείο βοηθά τους αλιείς στη μετάβασή τους προς μια βιώσιμη αλιεία· στηρίζει τις παράκτιες κοινότητες στην προσπάθειά τους να διαφοροποιήσουν τις οικονομίες τους και χρηματοδοτεί έργα που δημιουργούν νέες θέσεις εργασίας και βελτιώνουν την ποιότητα ζωής στις ευρωπαϊκές ακτές.
            
            
               Υπάρχουν ήδη διαθέσιμα μέτρα στο πλαίσιο του κανονισμού για το ΕΤΘΑ που στοχεύουν στον μετριασμό των αρνητικών οικονομικών επιπτώσεων που προκύπτουν από την αποχώρηση του Ηνωμένου Βασιλείου από την Ευρωπαϊκή Ένωση σε όλη την αλυσίδα παραγωγής και εμπορίας. Στο πλαίσιο της επιμερισμένης διαχείρισης, τα κράτη μέλη που πλήττονται από την αποχώρηση του Ηνωμένου Βασιλείου από την Ευρωπαϊκή Ένωση μπορούν να αποφασίσουν να ανακατευθύνουν τις διαθέσιμες πιστώσεις προς κάθε αναγκαίο μέτρο που μετριάζει τις επιπτώσεις από την αποχώρηση. Ωστόσο, η εν λόγω διακριτική ευχέρεια περιορίζεται επί του παρόντος σε ορισμένες προτεραιότητες. Το γεγονός αυτό θα περιορίσει το περιθώριο ελιγμών που διαθέτουν τα κράτη μέλη για να μετριάσουν τις επιπτώσεις από το κλείσιμο των υδάτων του Ηνωμένου Βασιλείου στους στόλους τους και θα περιορίσει την αποτελεσματικότητα των μέτρων αυτών.
            
            
               Ο κανονισμός για το ΕΤΘΑ προβλέπει λεπτομερείς κανόνες και ρυθμίσεις για τη χορήγηση οικονομικής αποζημίωσης στους αλιείς και στους ιδιοκτήτες αλιευτικών σκαφών σε περιπτώσεις προσωρινής παύσης των αλιευτικών δραστηριοτήτων. Ωστόσο, στα θεσπισθέντα κριτήρια για την προσωρινή παύση δεν προβλέπεται αποζημίωση λόγω αποχώρησης κράτους μέλους από την Ευρωπαϊκή Ένωση και της επακόλουθης απώλειας της πρόσβασης και των αλιευτικών δυνατοτήτων εντός των υδάτων του κράτους αυτού.
            
            
               Εκτός από τα μέτρα που είναι ήδη διαθέσιμα στο πλαίσιο του κανονισμού για το ΕΤΘΑ, η παρούσα πρόταση εισάγει τη δυνατότητα παροχής δημόσιας στήριξης για την προσωρινή παύση αλιευτικών δραστηριοτήτων στους αλιείς και τους οικονομικούς φορείς που έχουν σημαντική εξάρτηση από την πρόσβαση στα ύδατα του Ηνωμένου Βασιλείου και πλήττονται από το κλείσιμο των υδάτων του Ηνωμένου Βασιλείου. Το εν λόγω μέτρο θα είναι διαθέσιμο από την ημερομηνία κατά την οποία το δίκαιο της Ένωσης παύει να ισχύει ως προς το Ηνωμένο Βασίλειο σύμφωνα με το άρθρο 50 παράγραφος 3 της Συνθήκης για την Ευρωπαϊκή Ένωση.
            
            
               •Συνέπεια με τις ισχύουσες διατάξεις στον τομέα πολιτικής
            
            
               Κανονισμός (ΕΕ) αριθ. 508/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014 , για το Ευρωπαϊκό Ταμείο Θάλασσας και Αλιείας και για την κατάργηση των κανονισμών του Συμβουλίου (ΕΚ) αριθ. 2328/2003, (ΕΚ) αριθ. 861/2006, (ΕΚ) αριθ. 1198/2006 και (ΕΚ) αριθ. 791/2007 και του κανονισμού (ΕΕ) αριθ. 1255/2011 του Ευρωπαϊκού Κοινοβουλίου και του Συμβουλίου.
            
            
               •Συνέπεια με άλλες πολιτικές της Ένωσης
            
            
               
                  Τα προτεινόμενα μέτρα έχουν καταρτιστεί σύμφωνα με τους στόχους της Κοινής Αλιευτικής Πολιτικής και συνάδουν με την πολιτική της Ένωσης για βιώσιμη ανάπτυξη. 
               
            
         
         
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Η νομική βάση είναι το άρθρο 42 και το άρθρο 43 παράγραφος 2 της Συνθήκης για τη λειτουργία της Ευρωπαϊκής Ένωσης.
               
            
            
               •Επικουρικότητα 
            
            
               Η προτεινόμενη πράξη θα τροποποιήσει τον κανονισμό (ΕΕ) αριθ. 508/2014 της Ένωσης, έτσι ώστε να προβλέπει μέτρα μετριασμού των οικονομικών συνεπειών για τα σκάφη της Ένωσης που θα πληγούν από ενδεχόμενο κλείσιμο των υδάτων του Ηνωμένου Βασιλείου λόγω της αποχώρησης του Ηνωμένου Βασιλείου από την Ευρωπαϊκή Ένωση. Ως εκ τούτου, είναι αναγκαία η δράση σε επίπεδο Ένωσης και το αποτέλεσμα δεν θα μπορούσε να επιτευχθεί με την ανάληψη δράσης σε επίπεδο κρατών μελών. Οι διατάξεις της παρούσας πρότασης εφαρμόζονται στο πλαίσιο της επιμερισμένης διαχείρισης σύμφωνα με τον κανονισμό (ΕΕ) 2018/1046 του Ευρωπαϊκού Κοινοβουλίου και του Συμβουλίου
                  4
               .
            
            
               •Αναλογικότητα
            
            
               
                  Η πρόταση είναι σύμφωνη με την αρχή της αναλογικότητας. Ο προτεινόμενος κανονισμός θεωρείται αναλογικός καθώς αποσκοπεί στο να εξασφαλίσει ότι οι σοβαρές οικονομικές επιπτώσεις λόγω της αποχώρησης του Ηνωμένου Βασιλείου από την Ένωση θα είναι μετριασμένες.
               
            
            
               •Επιλογή της νομικής πράξης
            
            
               
                  Η παρούσα πράξη αποτελεί τροποποίηση κανονισμού. 
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               
                  Δεν εφαρμόζεται λόγω της έκτακτης, προσωρινής και εις άπαξ φύσεως του γεγονότος το οποίο επιτάσσει την παρούσα πρόταση.
               
            
            
               •Διαβουλεύσεις με τα ενδιαφερόμενα μέρη
            
            
               
                  Οι προκλήσεις που απορρέουν από την αποχώρηση του Ηνωμένου Βασιλείου από την Ένωση και οι πιθανές λύσεις έχουν επισημανθεί από διάφορα ενδιαφερόμενα μέρη του αλιευτικού κλάδου και από εκπροσώπους των κρατών μελών. Όλοι οι οικονομικοί φορείς, τα ενδιαφερόμενα μέρη και τα ενδιαφερόμενα κράτη μέλη τόνισαν την ανάγκη διασφάλισης επαρκούς αποζημίωσης σε περίπτωση που δεν θα παρέχονται πλέον αλιευτικές δυνατότητες λόγω της αποχώρησης του Ηνωμένου Βασιλείου από την Ένωση. 
               
            
            
               •Συλλογή και χρήση εμπειρογνωσίας
            
            
               
                  Δεν υπήρξε ανάγκη εξωτερικής εμπειρογνωσίας.
               
            
            
               Εκτίμηση επιπτώσεων
            
            
               
                  Εκτίμηση επιπτώσεων δεν είναι απαραίτητη, λόγω του εξαιρετικού χαρακτήρα της κατάστασης και των περιορισμένων αναγκών για την περίοδο κατά την οποία υλοποιείται η αλλαγή του καθεστώτος του Ηνωμένου Βασιλείου. Πέραν της προτεινόμενης, δεν υπάρχουν διαθέσιμες διαφορετικές επιλογές πολιτικής από ουσιαστικής και νομικής άποψης.
               
            
            
               •Καταλληλότητα και απλούστευση του κανονιστικού πλαισίου
            
            
               
                  Άνευ αντικειμένου.
               
            
         
         
            
               •Θεμελιώδη δικαιώματα
            
            
               
                  Η παρούσα πρόταση δεν έχει επιπτώσεις στην προστασία των θεμελιωδών δικαιωμάτων 
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η προτεινόμενη τροποποίηση δεν συνεπάγεται αλλαγές στο πολυετές δημοσιονομικό πλαίσιο, στα ετήσια ανώτατα όρια ή όσον αφορά τις αναλήψεις υποχρεώσεων και τις πληρωμές, όπως αυτά ορίζονται στο παράρτημα Ι του κανονισμού (ΕΕ) αριθ. 1311/2013
                     5
                  . Η πρόταση συνίσταται σε εμπροσθοβαρή χορήγηση πιστώσεων πληρωμών και είναι δημοσιονομικά ουδέτερη για την περίοδο προγραμματισμού. 
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Άνευ αντικειμένου.
               
            
            
               2019/0009 (COD)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               για την τροποποίηση του κανονισμού (ΕΕ) αριθ. 508/2014 όσον αφορά ορισμένους κανόνες σχετικά με το Ευρωπαϊκό Ταμείο Θάλασσας και Αλιείας, λόγω της αποχώρησης του Ηνωμένου Βασιλείου από την Ένωση
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 42 και το άρθρο 43 παράγραφος 2,
            
            
               Έχοντας υπόψη την πρόταση της Ευρωπαϊκής Επιτροπής
                  6
               ,
            
            
               Κατόπιν διαβιβάσεως του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη της Οικονομικής και Κοινωνικής Επιτροπής
                  7
               ,
            
            
               Αποφασίζοντας σύμφωνα με τη συνήθη νομοθετική διαδικασία,
            
            
               Εκτιμώντας τα ακόλουθα:
            
            
               (1)Στις 29 Μαρτίου 2017 το Ηνωμένο Βασίλειο γνωστοποίησε την πρόθεσή του να αποχωρήσει από την Ένωση, δυνάμει του άρθρου 50 της Συνθήκης για την Ευρωπαϊκή Ένωση. Οι Συνθήκες θα παύσουν να ισχύουν για το Ηνωμένο Βασίλειο από την ημερομηνία έναρξης ισχύος της συμφωνίας αποχώρησης ή, ελλείψει συμφωνίας, δύο έτη μετά τη γνωστοποίηση, δηλαδή από τις 30 Μαρτίου 2019, εκτός εάν το Ευρωπαϊκό Συμβούλιο, σε συμφωνία με το Ηνωμένο Βασίλειο, αποφασίσει ομόφωνα να παρατείνει την εν λόγω προθεσμία.
            
            
               (2)Η συμφωνία αποχώρησης περιλαμβάνει ρυθμίσεις για την εφαρμογή των διατάξεων του δικαίου της Ένωσης ως προς το Ηνωμένο Βασίλειο και εντός αυτού πέραν της ημερομηνίας κατά την οποία οι Συνθήκες παύουν να ισχύουν ως προς το Ηνωμένο Βασίλειο και εντός αυτού. Αν η εν λόγω συμφωνία τεθεί σε ισχύ, η Κοινή Αλιευτική Πολιτική (ΚΑλΠ) θα εφαρμόζεται για το Ηνωμένο Βασίλειο και εντός αυτού κατά τη διάρκεια της μεταβατικής περιόδου, δυνάμει της εν λόγω συμφωνίας, και θα παύσει να εφαρμόζεται στη λήξη της εν λόγω περιόδου.
            
         
         
            
               (3)Όταν η Κοινή Αλιευτική Πολιτική παύσει να εφαρμόζεται στο Ηνωμένο Βασίλειο, τα ύδατα του Ηνωμένου Βασιλείου (χωρικά ύδατα και αποκλειστική οικονομική ζώνη) δεν θα αποτελούν πλέον μέρος των υδάτων της Ένωσης. Κατά συνέπεια, σε περίπτωση άτακτης αποχώρησης, τα σκάφη της Ένωσης κινδυνεύουν να χάσουν την πρόσβαση στα εν λόγω ύδατα και τις αλιευτικές δυνατότητες εντός αυτών από τις 30 Μαρτίου 2019. Αυτό θα είχε σημαντικές επιπτώσεις όσον αφορά τις αλιευτικές δραστηριότητες του στόλου της Ένωσης και την οικονομική απόδοση. 
            
            
               (4)Υπάρχουν ήδη διαθέσιμα μέτρα στο πλαίσιο του κανονισμού (ΕΕ) αριθ. 508/2014 του Ευρωπαϊκού Κοινοβουλίου και του Συμβουλίου
                  8
                τα οποία μπορούν να χρησιμοποιηθούν για τον μετριασμό των αρνητικών οικονομικών επιπτώσεων που απορρέουν από την αποχώρηση του Ηνωμένου Βασιλείου από την Ευρωπαϊκή Ένωση σε όλη την αλυσίδα παραγωγής και εμπορίας.
            
            
               (5)Ο κανονισμός (ΕΕ) αριθ. 508/2014 προβλέπει κανόνες και ρυθμίσεις για τη χορήγηση οικονομικής αποζημίωσης στους αλιείς και στους ιδιοκτήτες αλιευτικών σκαφών σε περιπτώσεις προσωρινής παύσης των αλιευτικών δραστηριοτήτων. Βάσει των κριτηρίων που διέπουν την προσωρινή παύση δεν προβλέπεται αποζημίωση λόγω αποχώρησης κράτους μέλους από την Ένωση και της επακόλουθης απώλειας της πρόσβασης και των αλιευτικών δυνατοτήτων εντός των υδάτων του κράτους αυτού.
            
            
               (6)Εκτός από τα μέτρα που είναι ήδη διαθέσιμα δυνάμει του κανονισμού (ΕΕ) αριθ. 508/2014, για τις αρνητικές οικονομικές επιπτώσεις που προκαλούνται από την αποχώρηση ενός κράτους μέλους από την Ένωση θα πρέπει να είναι διαθέσιμη δημόσια στήριξη για την προσωρινή παύση των αλιευτικών δραστηριοτήτων για τους αλιείς και τους οικονομικούς φορείς που έχουν σημαντική εξάρτηση από την πρόσβαση στα ύδατα του Ηνωμένου Βασιλείου.
            
            
               (7)Ο κανονισμός (ΕΕ) αριθ. 508/2014 θα πρέπει κατά συνέπεια να τροποποιηθεί αναλόγως. 
            
            
               (8)Οι εναπομένουσες πιστώσεις είναι διαθέσιμες να διατεθούν για οποιοδήποτε μέτρο μετριάζει τις επιπτώσεις της αποχώρησης του Ηνωμένου Βασιλείου από την Ευρωπαϊκή Ένωση.
            
            
               (9)Για λόγους απλούστευσης, τα ενδιαφερόμενα κράτη μέλη καλούνται να εξετάσουν το ενδεχόμενο συγχώνευσης τροποποιήσεων στο επιχειρησιακό τους πρόγραμμα στο πλαίσιο του άρθρου 22 παράγραφος 4 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου
                  9
               .
            
            
               (10)Σύμφωνα με το άρθρο 4 παράγραφος 3 του κανονισμού (ΕΟΚ, Ευρατόμ) αριθ. 1182/71 του Συμβουλίου
                  10
               , όπου πράξεις παύουν να εφαρμόζονται σε ορισμένη ημερομηνία, ως λήξη τους υπολογίζεται η παρέλευση της τελευταίας ώρας της ημέρας που αντιστοιχεί στην ημερομηνία αυτή. Ο παρών κανονισμός θα πρέπει συνεπώς να εφαρμόζεται από την επομένη της ημερομηνίας κατά την οποία οι Συνθήκες παύουν να ισχύουν ως προς το Ηνωμένο Βασίλειο και εντός αυτού.
            
            
               (11)Ο παρών κανονισμός θα πρέπει να αρχίσει να ισχύει επειγόντως και θα πρέπει να εφαρμοστεί από την επομένη της ημερομηνίας κατά την οποία οι Συνθήκες θα παύσουν να ισχύουν ως προς το Ηνωμένο Βασίλειο και εντός αυτού, εάν δεν έχει συναφθεί με το Ηνωμένο Βασίλειο συμφωνία αποχώρησης ή συμφωνηθεί παράταση της διετούς περιόδου που αναφέρεται στο άρθρο 50 παράγραφος 3 της Συνθήκης για την Ευρωπαϊκή Ένωση,
            
            
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Ο κανονισμός (ΕΕ) αριθ. 508/2014 τροποποιείται ως εξής:
            
            
               (1)Στο άρθρο 13 προστίθεται η ακόλουθη παράγραφος 9:
            
            
               «9. Τα κράτη μέλη έχουν τη δυνατότητα να υπερβαίνουν το ποσό που καθορίζεται στην παράγραφο 2 και να κατεβαίνουν κάτω από τα ποσά που καθορίζονται στις παραγράφους 3 έως 6 για να στηρίξουν τα μέτρα που προσδιορίζονται στο άρθρο 33 του παρόντος κανονισμού, εάν το Ηνωμένο Βασίλειο δεν επεκτείνει τα δικαιώματα πρόσβασης στα ύδατα του Ηνωμένου Βασιλείου για τα ενωσιακά αλιευτικά σκάφη που έχουν σημαντική εξάρτηση από την πρόσβαση στα ύδατα αυτά για τις αλιευτικές τους δραστηριότητες σε περίπτωση που οι Συνθήκες παύσουν να ισχύουν στο Ηνωμένο Βασίλειο, σύμφωνα με το άρθρο 50 παράγραφος 3 της Συνθήκης για την Ευρωπαϊκή Ένωση.»·
            
            
               (2)Στο άρθρο 25 παρεμβάλλεται η ακόλουθη παράγραφος 3α:
            
            
               «3α. Η συνολική χρηματοδοτική συνδρομή του ΕΤΘΑ στα μέτρα που αναφέρονται στο άρθρο 33 του παρόντος κανονισμού, τα οποία στηρίζονται προκειμένου να αντιμετωπιστούν οι συνέπειες που απορρέουν από το γεγονός ότι το Ηνωμένο Βασίλειο δεν επεκτείνει τα δικαιώματα πρόσβασης στα ύδατα του Ηνωμένου Βασιλείου για τα ενωσιακά αλιευτικά σκάφη που έχουν σημαντική εξάρτηση από την πρόσβαση στα ύδατα αυτά για τις δραστηριότητές τους, σε περίπτωση που οι Συνθήκες παύσουν να ισχύουν στο Ηνωμένο Βασίλειο σύμφωνα με το άρθρο 50 παράγραφος 3 της Συνθήκης για την Ευρωπαϊκή Ένωση, δεν λαμβάνεται υπόψη για τον καθορισμό του κατά πόσον σημειώνεται υπέρβαση των κατώτατων ορίων που προβλέπονται στα στοιχεία α) και β) της παραγράφου 3.»·
            
            
               (3)
                     το άρθρο 33 τροποποιείται ως εξής:
            
            
               (a) στην παράγραφο 1 προστίθεται το ακόλουθο στοιχείο δ):
            
            
               «δ) για την αντιμετώπιση των συνεπειών του γεγονότος ότι το Ηνωμένο Βασίλειο δεν επεκτείνει τα δικαιώματα πρόσβασης στα ύδατα του Ηνωμένου Βασιλείου για τα ενωσιακά αλιευτικά σκάφη που έχουν σημαντική εξάρτηση από την πρόσβαση στα ύδατα αυτά για τις δραστηριότητές τους, σε περίπτωση που οι Συνθήκες παύσουν να ισχύουν στο Ηνωμένο Βασίλειο σύμφωνα με το άρθρο 50 παράγραφος 3 της Συνθήκης για την Ευρωπαϊκή Ένωση.»·
            
            
               (b) η παράγραφος 2 αντικαθίσταται από το ακόλουθο κείμενο:
            
         
         
            
               2. Η στήριξη που αναφέρεται στα στοιχεία α), β) και γ) της παραγράφου 1 δύναται να χορηγείται για μέγιστο χρονικό διάστημα έξι μηνών ανά σκάφος κατά το χρονικό διάστημα 2014 έως 2020 και η στήριξη που αναφέρεται στο στοιχείο δ) της εν λόγω παραγράφου μπορεί να χορηγείται για μέγιστο χρονικό διάστημα εννέα μηνών ανά σκάφος κατά το χρονικό διάστημα 2014 έως 2020. Δαπάνες σχετικές με το στοιχείο δ) της παραγράφου 1 είναι επιλέξιμες από την ημερομηνία εφαρμογής του κανονισμού (ΕΕ) [...] του Ευρωπαϊκού Κοινοβουλίου και του Συμβουλίου*.
            
            
               * Κανονισμός (EΕ) [2019/....] του Ευρωπαϊκού Κοινοβουλίου και του Συμβουλίου της [ημερομηνία] για την τροποποίηση του κανονισμού (ΕΕ) αριθ. 508/2014 όσον αφορά ορισμένους κανόνες σχετικά με το Ευρωπαϊκό Ταμείο Θάλασσας και Αλιείας, λόγω της αποχώρησης του Ηνωμένου Βασιλείου από την Ένωση (ΕΕ L , …, σ. ).» [number and reference of this amending Regulation to be inserted by the Publication Office]. 
            
            
               Άρθρο 2
            
            
               Έναρξη ισχύος και εφαρμογή
            
            
               Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται από την επομένη της ημερομηνίας κατά την οποία οι Συνθήκες παύουν να ισχύουν ως προς το Ηνωμένο Βασίλειο και στην επικράτειά του, σύμφωνα με το άρθρο 50 παράγραφος 3 της Συνθήκης για την Ευρωπαϊκή Ένωση.
            
            
               Ωστόσο, ο παρών κανονισμός δεν εφαρμόζεται εάν, μέχρι την ημερομηνία που αναφέρεται στη δεύτερη παράγραφο του παρόντος άρθρου, έχει αρχίσει να ισχύει συμφωνία αποχώρησης συναφθείσα με το Ηνωμένο Βασίλειο σύμφωνα με το άρθρο 50 παράγραφος 2 της Συνθήκης για την Ευρωπαϊκή Ένωση.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Ο Πρόεδρος
                        Ο Πρόεδρος
               
            
         
         
            
                  
                     (1)
                  
                  
                        Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την Κοινή Αλιευτική Πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου, ΕΕ L 354 της 28.12.2013, σ. 22-61
                  
               
               
                  
                     (2)
                  
                        Βέλγιο, Δανία, Γαλλία, Γερμανία, Ιρλανδία, Ισπανία, Σουηδία, Κάτω Χώρες
               
               
                  
                     (3)
                  
                        Κανονισμός (ΕΕ) αριθ. 508/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για το Ευρωπαϊκό Ταμείο Θάλασσας και Αλιείας και για την κατάργηση των κανονισμών του Συμβουλίου (ΕΚ) αριθ. 2328/2003, (ΕΚ) αριθ. 861/2006, (ΕΚ) αριθ. 1198/2006 και (ΕΚ) αριθ. 791/2007 και του κανονισμού (ΕΕ) αριθ. 1255/2011 του Ευρωπαϊκού Κοινοβουλίου και του Συμβουλίου (ΕΕ L 149 της 20.5.2014, σ. 1). 
               
               
                  
                     (4)
                  
                        Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (ΕΕ L 193 της 30.7.2018, σ. 1).
               
               
                  
                     (5)
                  
                        Κανονισμός (EE, Ευρατόμ) αριθ. 1311/2013 του Συμβουλίου, της 2ας Δεκεμβρίου 2013, για τον καθορισμό του πολυετούς δημοσιονομικού πλαισίου για την περίοδο 2014-2020 (ΕΕ L 347 της 20.12.2013, σ. 884). 
               
               
                  
                     (6)
                  
                        Κανονισμός (ΕΕ) αριθ. 508/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για το Ευρωπαϊκό Ταμείο Θάλασσας και Αλιείας και για την κατάργηση των κανονισμών του Συμβουλίου (ΕΚ) αριθ. 2328/2003, (ΕΚ) αριθ. 861/2006, (ΕΚ) αριθ. 1198/2006 και (ΕΚ) αριθ. 791/2007 και του κανονισμού (ΕΕ) αριθ. 1255/2011 του Ευρωπαϊκού Κοινοβουλίου και του Συμβουλίου (ΕΕ L 149 της 20.5.2014, σ. 1). 
               
               
                  
                     (7)
                  
                        Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (ΕΕ L 347 της 20.12.2013, σ. 320)
               
               
                  
                     (8)
                  
                        Κανονισμός (ΕΟΚ, Ευρατόμ) αριθ. 1182/71 του Συμβουλίου, της 3ης Ιουνίου 1971, περί καθορισμού των κανόνων που εφαρμόζονται στις προθεσμίες, ημερομηνίες και διορίες (ΕΕ L 124 της 8.6.1971, σ. 1).